RESOLUCIÓ
1r COMITÈ NACIONAL DEL 14è MANDAT
Barcelona, 11 de febrer de 2014
A Barcelona, el 11 de febrer de 2014, la Unió General de Treballadors de Catalunya ha celebrat el 1r Comitè Nacional del 14è mandat i ha aprovat la següent

RESOLUCIÓ
Anàlisi de la situació actual
Dos anys després del Decret de l’ultima reforma laboral, ja es poden afirmar i confirmar els efectes negatius que han tingut contra el treballadors i treballadores, contra el mercat de treball i l’economia les dues reformes laborals que han modificat el paradigma de les relacions laborals al nostre país. Ja ha passat prou és temps per afirmar que les reformes laborals han portat més crisi en lloc de recuperació econòmica i que no només no han creat riquesa i, per tant, ocupació, sinó que han precaritzat la feina existent. 
Ha estat l’atac més fort contra els drets dels treballadors i treballadores en democràcia, amb conseqüències demolidores: creixement de l’atur, augment de la temporalitat i la precarietat laboral, retallada de salaris generalitzada, s’ha disparat l’augment dels expedients de regulació d’ocupació, conflictivitat laboral, bloqueig de la negociació col·lectiva, emigració de joves.
La reforma laboral, segons van anunciar, havia de crear més ocupació i d’incorporar més flexibilitat interna per mantenir llocs de treball. Si abans de la reforma laboral hi havia a Catalunya 775.000 persones aturades, després de dos anys de reforma laboral en tenim 820.400. Al règim general de la Seguretat Social i havia 2.354.893 persones abans de la reforma; avui n’hi ha 2.224.734. Per tant, són evidents el creixement de l’atur i la destrucció de llocs de treball.
Aquestes alarmants xifres d’atur s’emmarquen en un context de profunda crisi econòmica, social i institucional. Una crisi de sistema que afecta tots els àmbits i que ha generat una gran crisi de confiança en el conjunt de la societat. La manca de transparència, l’impacte dels casos de corrupció juntament amb les conseqüències de la crisi econòmica debiliten profundament el nostre model democràtic i social. 
Un sistema que, en el seu ordre econòmic, deixa en evidència el fracàs de les receptes econòmiques basades únicament en l’austeritat i en les retallades pressupostàries sota el dogma imposat per la Unió Europea, el Fons Monetari Internacional i el Banc Central Europeu d’un ajust radical del dèficit a fi de poder garantir el pagament dels costos derivats el deute espanyol. Aquests costos, dubtosament legítims, estan ofegant la nostra capacitat de creixement econòmic i ja han posat en situació de màxima debilitat el nostre model d’estat del benestar, alhora que deixen milions de persones fora de les cobertures socials bàsiques. Està en joc la viabilitat del dret a l’educació, a la salut i a la protecció social, en la mesura que l’asfíxia financera de l’Estat i el programa de privatitzacions dels serveis públics de la dreta política i econòmica estan desmantellant l’educació pública, la sanitat pública i el sistema de serveis socials. 
Per això, la UGT de Catalunya reclama al Govern de la Generalitat un canvi radical del sentit de les seves polítiques. Es fa necessari abandonar d’una vegada per totes el dogma de l’austeritat i les retallades pressupostàries que afebleixen els serveis públics, i començar a dedicar esforços a la recuperació econòmica en forma de suport als sectors industrials i d’inversió pública que faci de motor econòmic. 
Aquest espoli social que està sofrint el nostre país no només és injust i insostenible,  també és profundament estèril davant l’objectiu de tornar al camí de la reactivació, del creixement de l’economia, de la creació d’ocupació i a la sortida de la crisi. El fracàs de les receptes de la troica i la resposta d’una societat cada cop més indignada, decebuda i disposada a no resignar-se davant d’aquesta estafa en què s’ha convertit la crisi econòmica, estan ajudant a posar en qüestió l’esquema de creixement neoliberal.
La baixada dels salaris al nostre país, com a conseqüència de l’enorme pressió que estan patint tant a l’administració pública com a l’empresa privada, sumada a l’increment excessiu i injust dels preus dels serveis com ara l’aigua, el gas, l’electricitat i el transport públic, així com l’increment de l’IPC fins al 0,2% a Catalunya (0,3% a Espanya) ha estancat la capacitat de consum al nostre país i, per tant, ha aturat la demanda interna i ha perjudicat clarament l’activitat econòmica.
Això, juntament amb una política fiscal injusta i insolidària que penalitza les rendes del treball a través de l’increment de l’IRPF, mentre s’alleugereix la pressió tributària sobre les rendes del capital i les grans fortunes, fa que el desequilibri entre els sacrificis que assumim la majoria del treballadors i treballadores i els que suposen per a una minoria de privilegiats sigui inacceptable i insostenible per al conjunt de la societat que pateix enormement per arribar a final de mes, a la vegada que el Govern declara l’amnistia fiscal per al grans defraudadors fiscals. Igualment, cal redoblar les exigències sobre el sistema financer per tal que tornin a obrir pas al crèdit a les famílies i pimes, per garantir l’estabilitat financera de milers de projectes empresarials.
I mentre els bancs mantenen elevats nivells de beneficis i els evasors de capitals aprofiten l’amnistia fiscal per legalitzar grans fortunes, la majoria fetes en els temps de l’especulació financera i immobiliària, continua al nostre país el drama dels desnonaments. La Plataforma d’Afectats per la Hipoteca, la UGT de Catalunya juntament amb altres organitzacions sindicals i socials, vam impulsar la ILP per la dació en pagament, la moratòria dels desnonaments de primera residència i el lloguer social. Una ILP que té un enorme suport social, que s’ha traduït en la recollida de més d’un milió de firmes que corren el perill de no servir per a res si, tal i com ja ha anunciat, la majoria parlamentària del PP al Congrés dels Diputats vota en contra de la presa en consideració del text que proposa aquesta ILP. La UGT de Catalunya exigeix a tots els partits que donin suport a l’admissió de la ILP per la dació en pagament per pura dignitat democràtica i per no ampliar encara més l’escletxa entre societat i classe política. Una distància que creix sota l’estímul dels casos de corrupció que amenacen les grans forces polítiques. Per això és imprescindible un procés de regeneració democràtica basat en la transparència dels poders públics i l’ampliació i millora dels mecanismes de participació ciutadana en la presa de decisions públiques, com a elements garants de la recuperació de la credibilitat del nostre sistema polític i democràtic. 

Eleccions sindicals i afiliació

El Comitè Nacional, analitzats i valorats els resultats electorals obtinguts l’any 2013, constata que, tot i els atacs continus al quals estem sotmesos els sindicats de classe, seguim sent l’opció majoritàriament escollida en les eleccions sindicals. 
La UGT de Catalunya es reafirma en la seva convicció que la representativitat que obtingui en les eleccions sindicals és la força fonamental i la base de tota la seva gestió sindical, i la demostració palpable del suport dels treballadors i treballadores de Catalunya. Per tant, manifesta que és una obligació de totes les estructures de la nostra organització posar en el centre de la seva gestió l’activitat electoral.
En moments com l’actual, és quan més força hem de tenir les organitzacions sindicals per defensar el conjunt de la classe treballadora i la ciutadania en general dels continus atacs als nostres drets laborals i socials. 
És per això que l’afiliació ha de ser un element clau per la UGT de Catalunya. Hem de fer arribar al conjunt de la ciutadania la importància de pertànyer al sindicat, i demostrar que la força dels sindicats és la força dels seus afiliats i afiliades. I és per això que el sindicat s’adapta a els nous temps amb l’aprovació en aquest comitè de la Quota 0 per a les persones que no tenen ingressos per tal de ser-los útils en aquest període de recerca de feina.

Tot i així, entenem que la minva d'ingressos que aquesta mesura implica no pot en cap cas comportar una davallada en la qualitat dels serveis que prestem.

És per aquest motiu que establim una quota-suport al sindicat que ajudi a reforçar els ingressos de l'organització, demanant un esforç a les persones afiliades al sindicat que, pel seu compromís i per la seva capacitat econòmica, es trobin en disposició d'incrementar la seva contribució econòmica a l'organització. Aquesta quota comportarà que aquelles persones que s'hi acullin passarien a pagar 15€ al mes.

Pressupostos 
El Comitè Nacional ha tingut coneixement dels pressupostos per a l’any 2014 del Secretariat Nacional de Catalunya, les unions territorials i la Regió Metropolitana de Barcelona. Han estat aprovats, tenint en compte que són uns pressupostos emmarcats en un context de crisi econòmica, elaborats amb tota l’austeritat que requereix la situació.

Jornades Política Sindical

A  Catalunya, segons l’Informe sobre la situació de la negociació col·lectiva de la UGT de Catalunya, el 54% dels convenis d’àmbit provincial i català estan bloquejats i el 10% estan prorrogats; només en el 36% s’ha arribat a acord. 
La retallada generalitzada i sense causa dels salaris i les condicions laborals en general –gràcies a la modificació dels articles 41 i 82- junt amb la no aplicació de les revisions salarials pactades podem afirmar que han superat el 20%, i al mateix temps s’ha utilitzat el xantatge dels ERO per acomiadar gent amb més antiguitat i retallar les condicions dels qui s’han quedat a l’empresa.
La negociació col·lectiva, tant a l’empresa com en el sector, s’ha convertit en un xantatge permanent per part de les empreses i les patronals, i s’ha arribat a una situació de bloqueig generalitzada de les negociacions, fet que ha provocat un augment de la conflictivitat laboral en forma de mobilitzacions, judicialització o vagues. 
Una reforma laboral i uns governs que han eludit les seves responsabilitats per les quals van ser escollits, que són donar resposta a la situació que vivim i no haver d’escoltar que els  joves si voleu treballar marxeu! Un país amb un atur juvenil com el nostre és un país sense futur. I per als qui trobin feina, siguin joves o no, la feina a partir d’ara serà treballar per seguir sent pobres, amb salaris baixos, treball temps parcial i temporal. Amb aquesta situació difícilment es pot sortir de la crisi econòmica.
Davant d’aquesta situació la UGT de Catalunya demanem:
-Demanem la retirada de les reformes laborals, aprovades amb el suport de CiU. Els fets confirmen que és imprescindible un canvi de polítiques econòmiques i laborals, ja que les actuals dictades per la troica i executades per PP i CiU han portat més crisi econòmica i una pobresa mai vista en la història recent. La recuperació econòmica vindrà només quan es deixi de retallar, el crèdit arribi a famílies i pimes, la capacitat d’estalvi i consum augmenti i es creï ocupació estable i de qualitat que permeti a les persones viure dignament.

